**Ministru kabineta noteikumu projekta “Grozījumi Ministru kabineta 2015.gada 9.jūnija noteikumos Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Izstrādātā noteikumu projekta mērķis ir noteikt izmantošanai nepieciešamās informācijas iesniegšanas periodiskumu, risinot jautājumu par regulāru komunikāciju, kā arī precizēt nosacījumu par Ministru kabineta rīkojuma izdošanu pēc nepieciešamības, lai izmantotu pieejamos Valsts pamatbudžeta programmas “Ekonomikas attīstības programma” finanšu līdzekļus. Noteikumu projekts stājas spēkā 2018. gada 1. jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta noteikumu projekts “Grozījumi Ministru kabineta 2015. gada 9.jūnija noteikumos Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība”” (turpmāk – noteikumu projekts) izstrādāts, pamatojoties uz Imigrācijas likuma 23.panta astoto daļu.  2. Ministru kabineta 2018.gada 20.marta sēdē izskatītajā informatīvajā ziņojumā “Saskaņā ar Imigrācijas likuma nosacījumiem ārzemnieku veikto maksājumu administrēšanas izmaksas un to efektivitātes izvērtējums” (protokols Nr.16 29.§, TA-473-IP) 3.punktā dots uzdevums iesniegt izskatīšanai Ministru kabineta sēdē grozījumus Ministru kabineta 2015.gada 9.jūnija noteikumos Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sagatavotais noteikumu projekts paredz sakārtot līdz šim tiesību aktos pietiekami nenoregulētu jautājumu par informācijas apmaiņu starp Ministru kabineta 2010.gada 21.jūnija noteikumu Nr.564 “Uzturēšanās atļauju noteikumi” un Ministru kabineta 2015. gada 9.jūnija noteikumu Nr.284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība” īstenošanā iesaistītajām institūcijām, kā arī precizēt iepriekš paredzēto deleģējumu noteiktā laikā izdot Ministru kabineta rīkojuma projektu par valsts pamatbudžeta programmas “Ekonomikas attīstības programma” finanšu līdzekļu sadalījumu.  1. Saskaņā ar Imigrācijas likuma 23.panta astoto daļu, valsts pamatbudžeta programmai “Ekonomikas attīstības programma” atvērtajā izdevumu kontā Valsts kasē tiek ieskaitīti ārzemnieku maksājumi Imigrācijas likuma 23.panta pirmās daļas 28., 29., 30. un 31.punktā noteiktajos gadījumos, kā arī 7.3 daļā noteiktajā gadījumā. Maksājums ir vienreizējs un netiek atmaksāts, izņemot Ministru kabineta noteikumos minētos gadījumus. Šo līdzekļu izmantošanas mērķus nosaka gadskārtējā valsts budžeta likumā, bet līdzekļu izmantošanas kārtību nosaka Ministru kabinets. Attiecīgo valsts budžeta programmu administrē Ekonomikas ministrija.  Ekonomikas ministrija veic regulāru pieejamo ārzemnieku iemaksāto līdzekļu monitoringu, ņemot vērā Ministru kabineta 2010. gada 21. jūnija noteikumu Nr.564 “Uzturēšanās atļauju noteikumi” 73.2 2.apakšpunkta nosacījumu, ka šo noteikumu 73.1 punktā minēto maksājumu vai tā daļu atmaksā, ja ārzemnieks četru mēnešu laikā pēc lēmuma pieņemšanas par termiņuzturēšanās atļaujas piešķiršanu iesniedzis rakstisku pieprasījumu par maksājuma atmaksu un šajā laikposmā termiņuzturēšanās atļauju nav saņēmis. Lai nodrošinātu informācijas pārbaudi, Ekonomikas ministrija regulāri pieprasa aktuālākos datus no Pilsonības un migrācijas lietu pārvaldes (turpmāk – pārvalde). Minētās informācijas struktūra katru reizi nemainās. Informācija tiek apkopota un aktualizēta, balstoties uz datu uzkrāšanas principa un pārvaldes noteiktajā un izmantošanai ērtākajā veidā. Ekonomikas ministrija nepieprasa gatavot cita veida apkopojumu kā vien to, kuru pārvalde veic, pamatojoties uz saistošajiem normatīvajiem aktiem, tai skaitā, gatavojot informāciju Saeimai saskaņā ar Imigrācijas likuma 38.panta otrās daļas nosacījumiem. Turklāt pārvaldei jau ir sniegts atbalsts no programmas “Ekonomikas attīstības programma” pieejamiem finanšu līdzekļiem, lai iegūtu statistikas datus par Latvijas tautsaimniecībā veiktajām investīcijām, kuru ieguldītājiem ir izsniegtas termiņuzturēšanās atļaujas, izmantojot atbilstošus un modernus tehnoloģiskos risinājumus un ieviešot papildus funkcionalitāti, ļaujot turpināt uzturēt un pilnveidot Vienotās Migrācijas informācijas sistēmas apakšsistēmu - Uzturēšanās atļauju reģistru, kas kalpo par nepieciešamās informācijas avotu. Tomēr Ekonomikas ministrijai izmantošanai nepieciešamās informācijas iesniegšanas periodiskums līdz šim nav noteikts.  Valsts pamatbudžeta programmas “Ekonomikas attīstības programma” administrēšanai nepieciešamās regulāras informācijas apmaiņas nosacījumus var noteikt Ekonomikas ministrijas iekšējā kārtībā, taču tajā nevar paredzēt nosacījumus cita Ministru kabineta locekļa padotībā esošai (cita resora) iestādei.  Savukārt, ar Valsts pārvaldes iekārtas likumu paredzēto starpresoru vienošanos, ņemot vērā šī likuma 58.panta trešo daļu, nevar deleģēt vai mainīt normatīvajos aktos noteikto iestāžu kompetenci, proti uzdot pienākumu cita resora iestādei sniegt informāciju, kuras sniegšanas pienākums tai nav noteikts ar ārējo tiesību aktu. Turklāt ir jāņem vērā šīs informācijas ierobežotās pieejamības raksturs (satur informāciju par personas datiem), taču šie pieejamības nosacījumi, ievērojot Eiropas savienības tieši piemērojamos normatīvos aktus[[1]](#footnote-2), jau var tikt paredzēti noslēdzot starpresoru vienošanos un šādas normas nav iekļautas noteikumu projektā.  Ņemot vērā augstāk minētos Ministru kabineta 2010. gada 21. jūnija noteikumu Nr. 564 “Uzturēšanās atļauju noteikumi” nosacījumus, informācijas sniegšana ir nepieciešama ne retāk kā reizi ceturksnī. Nenosakot informācijas iesniegšanas periodiskumu, Ekonomikas ministrija ir jāveic atkārtoti jauni pieprasījumi, kas rada lieku administratīvo slogu.  Pēc noteikumu projekta pieņemšanas Ministru kabinetā Ekonomikas ministrija paredz pārskatīt visus tehniskos aspektus, lai tos pēc iespējas iekļautu starpresoru vienošanās ar Pilsonības un migrācijas lietu pārvaldi ietvaros.  2. Saskaņā ar Ministru kabineta 2015. gada 9. jūnija noteikumu Nr. 284 “Valsts pamatbudžeta programmas “Ekonomikas attīstības programma” finanšu līdzekļu izmantošanas kārtība” 3.punktā noteikto Ekonomikas ministrijai ir jāsagatavo budžeta programmā pieejamo finanšu līdzekļu sadalījums līdz kārtējā saimnieciskā gada 1. martam, lai varētu izmantot ieņēmumu atlikumu uz 1. janvāri (izmantošanai pieejamos līdzekļus), kā arī, ja nepieciešams, izvērtējot budžeta programmā pieejamo finanšu līdzekļu apmēru, līdz kārtējā saimnieciskā gada 1. oktobrim, iesniedzot Ministru kabinetā rīkojuma projektu. Tā kā veidojot budžeta ietvaru 2018. - 2020.gadam, pieejamo finanšu līdzekļu atlikumu izmantošana ar Ministru kabinetu jau ir saskaņota, nosacījums par līdzekļu sadalījuma sagatavošanu līdz 1.martam/ 1.oktobrim kļūst lieks. Arī uzsākt šajā laika periodā (līdz 1.martam) izmantot kārtējā saimnieciskajā gadā ārzemnieku veiktās iemaksas ir par ātru. Sistēmas administrēšanas ietvaros pastāvīgi tiek izvērtēti izmantošanai pieejamie finanšu līdzekļi atbilstoši Imigrācijas likuma 23.panta astotās daļas un Ministru kabineta 2010. gada 21. jūnija noteikumu Nr. 564 “Uzturēšanās atļauju noteikumi” 73.2 punkta un 73.3 punkta nosacījumiem (līdzekļi izmantošanai ir pieejami attiecīgi pēc četriem un trīs mēnešiem). Līdz ar to, šo noteikumu nosacījums attiecībā uz laika periodu pieļauj iespēju gada sākumā (līdz pirmā ceturkšņa beigām) izmantot tikai finanšu līdzekļu atlikumu uz kārtējā saimnieciskā gada 1.janvāri. Ņemot vērā šīs anotācijas sadaļas 1.punktā minēto nosacījumu par regulāru pieejamo ārzemnieku iemaksāto līdzekļu monitoringu, Ministru kabineta rīkojuma izdošanas termiņu spēkā esošajā regulējumā nepieciešams precizēt, dodot iespēju pietiekami operatīvi izvērtēt pieejamos līdzekļus un izmantot kārtējā saimnieciskajā gadā ārzemnieku veiktās iemaksas pēc nepieciešamības.  Pamatojoties uz informatīvajā ziņojumā “Saskaņā ar Imigrācijas likuma nosacījumiem ārzemnieku veikto maksājumu administrēšanas izmaksas un to efektivitātes izvērtējums” konstatēto nepieciešamību veikt izmaiņas saistošajā regulējumā un Ministru kabineta 2018. gada 20. marta protokollēmuma (protokols Nr.16 29.§) 3.1. un 3.2. apakšpunktā doto uzdevumu, Ekonomikas ministrija sadarbībā ar Iekšlietu ministriju un pārvaldi sagatavoja noteikumu projektu, kurā ir noteikts obligātās informācijas apmaiņas periodiskums ne retāks kā reizi mēnesī un komunikācijas veids (ņemot vērā informācijas ierobežotās pieejamības raksturu), kā arī nosacījums par Ministru kabineta rīkojuma izdošanai nevis konkrētā termiņā, bet pēc nepieciešamības, ņemot vērā finanšu līdzekļu pieejamību.  Noteikumu projekta sagatavošanas procesā, izvērtējot informācijas apmaiņas periodiskumu, par pietiekamu periodu ir atzīta informācijas apmaiņa reizi ceturksnī.  Noteikumu projekts neparedz veidot jaunus pakalpojumus vai jaunas informācijas un komunikācijas tehnoloģiju sistēmas. Pakāpeniski turpinot pilnveidojot esošo Vienotās Migrācijas informācijas sistēmas apakšsistēmu - Uzturēšanās atļauju reģistru, iespējams izveidot elektronisku kanālu. Taču Ekonomikas ministrijai izmantošanai ir nepieciešama tikai neliela daļa (ierobežota apjoma un noteiktas struktūras) informācija, kas padara nelietderīgu atsevišķas sistēmas daļas (nodalītas struktūras) pieejas veidošanu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Iekšlietu ministrija un Pilsonības un migrācijas lietu pārvalde. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Īpaši izdalīt atsevišķas sabiedrības mērķgrupas nevar, izņemot ārzemniekus, kuri veic maksājumu pirmreizējas vai atkārtotas termiņuzturēšanās atļaujas saņemšanai. Taču šo mērķgrupu noteikumu projekts būtiski neietekmē, vairāk gan pasargājot un padarot drošāku ar to saistīto informācijas apriti.  Noteikumu projekts attiecas uz Ekonomikas ministrijas un Pilsonības un migrācijas lietu pārvaldes nodarbinātajiem, jo noteikumu projekta ietekme galvenokārt attiecas uz komunikāciju starp programmas administrēšanā iesaistītajām personām. |
| 2. | Tiesiskā regulējuma ietekme uz tautsaimniecību un administratīvo slogu | Paredzētā rīcība neietekmēs administratīvo slogu. |
| 3. | Administratīvo izmaksu monetārs novērtējums | Noteikumu projektā paredzētās rīcības tiks īstenotas valstspamatbudžeta līdzekļu ietvaros. |
| 4. | Atbilstības izmaksu monetārs novērtējums | Fiziskai vai juridiskai personai nerodas jaunas izmaksas, lai nodrošinātu projektā ietverto prasību izpildi. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Noteikumu projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Iekšlietu ministrija, Finanšu ministrija, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar Noteikumu projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas. Noteikumu projekta izpilde notiks esošo pārvaldes funkciju ietvaros. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

J.Vilnis, 67013124

Juris.Vilnis@em.gov.lv

1. Eiropas Parlamenta un Padomes Regula (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula). [↑](#footnote-ref-2)